ПРЕЗЕНТ И ПРЕЗЕНТСКА ОСНОВА

**Глаголски облик који означава радњу која се врши у времену када се говори о њој назива се ПРЕЗЕНТ или САДАШЊЕ ВРЕМЕ.**

**Пошто из облика презента може да се закључи које лице врши радњу, то је ЛИЧНИ ГЛАГОЛСКИ ОБЛИК.**

**Презент се гради од ПРЕЗЕНТСКЕ ОСНОВЕ и НАСТАВАКА ЗА ОБЛИК или ПРЕЗЕНТСКИХ НАСТАВАКА.**

**Грађење**

Гради се од презентске основе, која се добија одбијањем наставка -мо у 1. лицу множине презента, и следећих наставака:

|  |  |  |
| --- | --- | --- |
| **Лице** | **Једнина** | **Множина** |
| **1.** | **-м** | **-мо** |
| **2.** | **-ш** | **-те** |
| **3.** | **-ø** *(нема наставка у овом лицу)* | **-ју, -у, -е** |

Прво лице презента наводи се уз инфинитив у већини речника. Треба обратити пажњу на глаголе „моћи“ и „хтети“, чије је прво лице једнине на **-у**: *могу*, односно *хоћу*.

Што се тиче трећег лица множине, правила су следећа:

* Ако се 1. лице једнине завршава на -им, наставак 3. лица множине је -е и додаје се на окрњену основу (без завршног -и), нпр. *видим – виде*, *држим – држе*, *мислим – мисле*.
* Ако се 1. лице једнине завршава на -ем, наставак 3. лица множине је -у и додаје се на окрњену основу (без завршног -е), нпр. *кажем – кажу*, *паднем – падну*, *пијем – пију*, *тресем – тресу*, *тонем – тону*, *купујем – купују*. Изузетак су глаголи наведени у следећем правилу.
* Ако се 1. лице једнине завршава на -ам, наставак 3. лица множине је -ју, нпр. *дам – дају*, *читам – читају*, *певам – певају*. Изузетак су малобројни глаголи као што су *смем – смеју*, *разумем – размеју*, *успем – успеју*. Код ових глагола не долази до скраћивања презентске основе.

Код глагола чији се инфинитив завршава на -ћи (односно 1. лице једнине презента на -чем) основа се у 3. лицу множине разликује од основе у осталим лицима: *пећи – печем – пеку*, *вући – вучем – вуку*, *тући – тучем – туку*. До ове појаве долази зато што се, за разлику од осталих лица, у 3. лицу множине не врши палатализација(гласовна промена коју ћемо учити у шестом разреду).

У следећој табели дат је пример презента глагола „радити“ (презентска основа: ради-):

|  |  |  |
| --- | --- | --- |
| **Лице** | **Једнина** | **Множина** |
| **1.** | ради**м** | ради**мо** |
| **2.** | ради**ш** | ради**те** |
| **3.** | ради | рад**е** |

## Често се греши у одређивању и грађењу презента глагола који су исти по значењу, али се разликују по трајању радње (глаголском виду).

ДОВЕСТИ – глагол свршеног вида

Једнина множина

1. ДОВЕДЕМ 1. ДОВЕДЕМО

2. ДОВЕДЕШ 2. ДОВЕДЕТЕ

3. ДОВЕДЕ 3. ДОВЕДУ

ДОВОДИТИ – глагол несвршеног вида

Једнина множина

1. ДОВОДИМ 1. ДОВОДИМО

2. ДОВОДИШ 2. ДОВОДИТЕ

3. ДОВОДИ 3. ДОВОДЕ

Послушајте и предавање о презенту и презентској основи:

<https://www.youtube.com/watch?v=mheDzTlZb_M>